रंगशालामा यू–१८ अन्तर्राष्ट्रिय रग्बी
‍एसिया रग्बीको आयोजना र नेपाल रग्बी संघको व्यवस्थापनमा यू–१८ अन्तर्राष्ट्रिय रग्बी सेभेन्स प्रतियोगिता शनिबार सुरु हुँदै छ । दुईदिने प्रतियोगिता त्रिपुरेश्वरस्थित दशरथ रंगशालामा हुनेछ ।
काठमाडौँ — ‍एसिया रग्बीको आयोजना र नेपाल रग्बी संघको व्यवस्थापनमा यू–१८ अन्तर्राष्ट्रिय रग्बी सेभेन्स प्रतियोगिता शनिबार सुरु हुँदै छ । दुईदिने प्रतियोगिता त्रिपुरेश्वरस्थित दशरथ रंगशालामा हुनेछ ।प्रतियोगितामा पुरुषमा ८ र महिलामा ५ टिमको सहभागिता रहने बुधबार पत्रकार सम्मेलनमा रग्बी संघका महासचिव चेतनराज गिरीले जानकारी गराए । पुरुषमा नेपाल, दक्षिण कोरिया, थाइल्यान्ड, यूएई, बंगलादेश, भारत, चाइनिज ताइपेई र मलेसियाले लिगकम नकआउट आधारमा प्रतिस्पर्धा गर्नेछन् । महिलामा नेपाल, भारत, यूएई, मलेसिया र थाइल्यान्डले राउन्ड रोबिन लिगका आधारमा खेल्नेछन् । राउन्ड रोविनमा शीर्ष दुई स्थानमा रहने टोलीले पुन: उपाधिका लागि भिड्नेछन् ।नेपालमा पहिलो पटक अन्तर्राष्ट्रिय रग्बी प्रतियोगिता हुन लागेको हो । अन्तर्राष्ट्रिय प्रतियोगिताले नेपाली खेलाडीले एक्सपोजर पाउनुका साथै पर्यटन प्रवद्र्धनमा टेवा पुर्‍याउन महत्त्वपूर्ण योगदान हुने राष्ट्रिय खेलकुद परिषद्का सदस्य–सचिव एवं एसिया रग्बीका सदस्य टंकलाल घिसिङले बताए ।रग्बी संघका अध्यक्ष दीपक देवकोटाले प्रतियोगिता सञ्चालन गर्न १ करोड बढी बजेट खर्च हुने र त्यसमा ५७ लाख नेपाल रग्बी संघले व्यवस्थापन गर्ने जानकारी गराए । उनका अनुसार बाँकी रकम एसिया रग्बीले बेहोर्ने छ ।नेपाली टोलीको सम्पूर्ण खेल पोसाक गोक्यो वेयरले प्रायोजन गर्ने भएको छ । गोक्योका प्रोप्राइटर समिर केसीले कार्यबाहक अध्यक्ष देवकोटालाई पोसाक हस्तान्तरण गरे ।नेपाली टोली पनि सार्वजनिक गरिएको छ । पुरुषमा रोहन डंगोल (कप्तान), मनीष हिमाङ (उप कप्तान), विकास कार्की, मोसेस सुनार, चन्द्रदेव जोशी, गणेश बानियाँ, नवीनबहादुर मगर, विराश रेग्मी, सन्दीपकुमार राई, एएमपी चौधरी, अबी राई र प्रसेस पनेरु छन् ।महिलामा मनीषा घिसिङ (कप्तान), सुजा राई (उपकप्तान), विदिषा राई, ज्योति बोम्जन, श्रीषा लोप्चन, मिनाक्षी अधिकारी, पुष्पा खड्का, आरजु शेर्पाली सुनार, पूजा बलामपाखी, सम्झौता तुम्बापो, सिर्जना छन्त्याल र सुमा योञ्जन छन् ।